ወደ ትዊተር ጎራ ስንል የኢትዮጵያ መንግሥት አዘጋጅቶታል የተባለው የወንጀል ሥነ-ሥርዓት ሕግ ረቂቅ ሌላው መነጋገሪያ ነበር። ጦማሪው እና የሰብዓዊ መብት ተሟጋቹ በፍቃዱ ኃይሉ በግል የትዊተር ገፁ የኢትዮጵያ መንግሥት አርቅቆታል የተባለው አዲስ የወንጀል ሥነ-ሥርዓት ሕግ ተጠርጣሪዎችን ማሰቃየትን እንደ አንድ የምርመራ ዘዴ ፖሊሶች እንዲጠቀሙ ፈቃድ እንደሚሰጥ ፅፏል። ከፅሁፉ ጋር በፍቃዱ ያጋራው የረቂቁ ነው የተባለ አንድ ገፅ ፎቶግራፍ ላይ "አንቀፅ 109 በልዩ የምርመራ ዘዴ ማስረጃ እንዲሰበሰብ ከፍርድ ቤት ወይም ከጠቅላይ ዐቃቤ ሕግ የተፈቀደለት ሰው በተፈጸመ ወንጀል ማስረጃ ለማሰባሰብ የወንጀል ድርጊት መፈጸም ወይም መሳተፍ የግድ አስፈላጊ እንደሆነ ኃይል ለመጠቀም ይችላል።" የሚል ፅሁፍ ይገኝበታል። በፍቃዱ እንደሚለው "በረቂቅ ሥነ ስርዓት ሕጉ መሠረት "ልዩ የምርመራ ዘዴ" (ቶርቸር) የተፈቀደላቸው ፖሊሶች ማድረግ የማይችሉት ነፍስ ማጥፋትና አስገድዶ መድፈር ብቻ ናቸው።" ጠበቃ ሻሹ ገብረሕይወት ታዲያ በረቂቅ የስነ-ሥርዓት ሕጉ ትርጓሜ ላይ ከበፍቃዱ ጋር ፈፅሞ አይስማሙም። ሻሹ "ማስረጃ እሚገኝበት ሌላ መንገድ የሌለ እንደሆነ ፖሊሶች ወንጀለኛ መስለው ተጠርጣሪዎች ጋር ወንጀል ሊፈፅሙ እንደሚችሉ ነው ይህ አንቀፅ እሚያሳየው።" ሲሉ ይሞግታሉ። በሻሹ ትንታኔ "...ሃይል ለመጠቀም ይችላል" የሚለው የረቂቅ ሥነ-ሥርዓት ሕጉ ክፍል ምርመራውን የሚያካሒዱት ወገኖች "የሚጠቀሙት ሃይል የወንጀሉ ተሳታፊ ናቸው የተባሉት ሰዎች ላይ ሳይሆን እየተፈፀመ ያለው የወንጀል ድርጊት ላይ ስለሚጠቀሙት ሃይል ነው።" አብርሐም ኤቢ የተባሉ ሌላ የትዊተር ተጠቃሚ "አንድ ህግ ሲወጣ እንዴት አሻሚ በሆኑ ቃሎች ተለባብሶ ይቀርባል ?ሲሉ ይጠይቃሉ።
